***Metroid*** er ein serie action-eventyrdataspel med ein science-fiction setting, som er skapa av Makoto Kano og Hiroji Kiyotake og i hovudsak produsert av Nintendo. Serien handlar om oppdraga til dusørjegeren Samus Aran, som skal verne galaksen mot rompiratar (en: *Space Pirates*) og forsøka deira på å misbruke kreftene til metroidane. *Metroid* har merkt seg ut med å ha ein av dei fyrste kvinnelege protagonistane i eit dataspel og for å ikkje ha ein lineær speloppbygnad. Serien kombinerer plattformelement frå *Super Mario Bros.* og utforskinga frå *The Legend of Zelda*, men med ein mørkare atmosfære.

I dag utgjer *Metroid*-serien elleve spel som spanar dei fleste Nintendo-konsollane, frå Nintendo Entertainment System til Wii. Han er rekna som ein av dei mest populære seriane til Nintendo med om lag 16 millionar selde spel, og spela i serien har oftast fått gode kritikkar. Samus Aran er med i fleire andre Nintendo-produserte spel, i tillegg til andre figurar som Mother Brain og Ridley. Nintendo har òg gjort fleire *Metroid*-spel om til manga.

Namnet «Metroid» er eit samantrekt ord av orda *metro* (som i tunnelbane) og android, og var meint å spele på settinga i det fyrste spelet som gjekk føre seg under bakken i tunnelliknande omgjevnader, i tillegg at hovudpersonen liknar ein robot.

Speloppbygnad
-------------

Ein cosplayer kledd ut som Samus i drakta Zero Suit.
*Metroid*-serien inneheld element frå skytespel, plattformspel og eventyrspel. Serien er kjent for å ha ein ikkje-lineær progresjon og einsleg utforsking der spelaren berre kontrollerer Samus Aran, med få eller ingen karakterar tilgjengelege for samhandling. Serien har tradisjonelt vore siderullande i 2D-perspektiv fram til *Metroid Prime*-serien endra perspektivet til fyrsteperson, som førte til at spelet var endra til å inkludere element frå fyrstepersons skytespel. Spelaren får tak i utstyr og oppgraderingar til den kybernetiske drakta til Samus gjennom å nedkjempe romvesen i sanntid med armkanonen hennar, og det nye utstyret gjer oftast at ein kan utforske nye område i spela. Ei tilbakevendande oppgradering er Morph Ball, som lèt Samus rulle seg saman til ein ball, komme seg inn i smale område og leggje ut bomber.

Det fyrste *Metroid*-spelet lånte kjente element frå to andre Nintendo-seriar: Plattformhopping frå *Mario*-spela, og den ikkje-lineære utforskinga frå *The Legend of Zelda*, men skilde seg ut med ein meir einsam og illevarslande atmosfære. *Metroid* var også eitt av dei fyrste dataspela der spelaren kunne navigere figuren både mot høgre og mot venstre, i tillegg til å gå tilbake til tidlegare område for å finne skjulte utstyr og snarvegar. *Metroid Prime 3: Corruption* er det fyrste spelet i *Metroid*-serien som gjer full bruk av stemmeskodespel, men Samus held fram med å vere ein taus protagonist fram til *Metroid: Other M*. Handlinga vert lite forklart i dei fyrste *Metroid*-spela, men dette har endra seg gradvis ettersom bakgrunnshistorie vart introdusert i opningscena i Super Metroid med forteljarstemma der, og i *Prime*-serien der ein kan skanne omgjevnadene for informasjon.

*Metroid*-spela har vore populære å gjere «speedruns» av, som går ut på å klare spelet raskast mogleg, sidan spelet ofte lønnar ein med ein betre slutt dess raskare ein klarar det. *Metroid* hadde fem ulike sluttscener etter kor raskt spelaren fullførte spelet, eit oppsett som var nytt på den tida. *Super Metroid* er rekna som eitt av dei mest populære spela å gjere speedruns av, mellom anna grunna ikkje-lineær design som tillèt bryting av sekvensar ved å bruke skjulte passasjar og andre knep for å komme fortare fram. Det fyrste *Metroid* introduserte utfordringa der ein har tre minuttar på seg til å sleppe unna anten ein planet eller eit skip som er i ferd med å destruere seg sjølv, og sekvensar av den typen går igjen i fleire spel i serien. *Prime*-trilogien fokuserte derimot meir på utforsking, og dei beste sluttscenene i *Prime*-spela fekk ein ikkje ved å klare spelet raskt, men ved å samle mest mogleg ekstrautstyr. Dette innebar at ein god del tid gjekk i tilbaketrasking og utforsking, i motsetning til 2D-spela, der spelaren måtte hoppe over område for å få den beste slutten.

Historikk
---------

**Spelutgjevingar etter år**|   |
| 1986– |  | – Metroid |
| 1987– |  |
| 1988– |  |
| 1989– |  |
| 1990– |  |
| 1991– |  | – Metroid II: The Return of Samus |
| 1992– |  |
| 1993– |  |
| 1994– |  | – Super Metroid |
| 1995– |  |
| 1996– |  |
| 1997– |  |
| 1998– |  |
| 1999– |  |
| 2000– |  |
| 2001– |  |
| 2002– |  | – Metroid Fusion – Metroid Prime |
| 2003– |  |
| 2004– |  | – Metroid: Zero Mission – Metroid Prime 2: Echoes |
| 2005– |  | – Metroid Prime Pinball |
| 2006– |  | – Metroid Prime Hunters |
| 2007– |  | – Metroid Prime 3: Corruption |
| 2008– |  |
| 2009– |  | – Metroid Prime: Trilogy |
| 2010– |  | – Metroid: Other M |
|

På midten av 1980-talet byrja Research & Development 1-gruppa til Nintendo ei samtidig utvikling av to spel for Famicom Disk System, *Kid Icarus* og *Metroid*. Dei to spela vart gjevne ut same dag i 1986, og hadde felles at dei vart utvikla av same produsent og inneheldt liknande element, som eit passordsystem for å kunne ta opp spelet att der ein slutta.

Metroid II: Return of Samus vart gjeve ut på Game Boy i 1992 i Japan og Europa. Det var det fyrste spelet i *Metroid*-serien der den Europeiske utgåva hadde med eit system for lagring, som lét spelaren lagre framgangen på tre ulike filer. *Metroid II* gav òg grunnlag for den noverande utsjånaden til Samus Aran og Power Suiten hennar, nemleg den noko klumpete utsjånaden til oppgraderinga «Varia Suit» og det visuelle skilet mellom «Stråle-» og «Missil-modus» på armkanonen til Aran.

Yoshio Sakamoto byrja planlegginga av konsepta for *Super Metroid* tidleg i 1990, men laget hans var oppteke med å utvikle eit anna spel. Utviklarar frå Intelligent Systems vart derfor hyra for å hjelpe til med utviklinga av spelet. Etter at *Super Metroid* vart gjeve ut, tok det åtte år før ein oppfylgjar kom i *Metroid*-serien. Ein tittel utvikla for Nintendo 64 vart drøfta i løpet av perioden, men Nintendo «kunne ikkje komme med nokre konkrete idear». I 1999 vart Retro Studios, eit studio frå Austin i Texas, hyra for å jobbe med prosjektet *Metroid Prime*. Det var eitt av få tilfelle der Nintendo overførte utviklinga av ein Nintendo-eigd stortittel til eit studio basert utanfor Japan.
Etter at spelet vart ein storseljar på Nintendo GameCube vart studioet gjeve løyve til å skape ein trilogi.

Ein ny *Metroid*-tittel vart annonsert under E3-messa i 2009, titulert *Metroid: Other M*. Spelet var utvikla i samarbeid med Team Ninja og direktør Yoshio Sakamoto. *Other M* vart gjeve ut på Wii i september 2003. Sakamoto roste Team Ninja for arbeidet med tittelen og viste interesse i å arbeide med dei på nytt, men sa at han ikkje har nokre idear for nye spel i *Metroid*-serien.

Kjelder
-------

* *Denne artikkelen bygger på «Metroid» frå Wikipedia på engelsk, den 25. april 2011.*
	+ *Wikipedia på engelsk oppgav desse kjeldene:*

1. 1 2 3 4 5 6 7 8 9 10 11  Rus McLaughlin (24. august 2007). «IGN Presents The History of Metroid». IGN. Arkivert frå originalen 14. mars 2012. Henta 17. februar 2008.
2. ↑  *Game Center CX (Fuji TV show)*, arkivert frå originalen 18. mai 2015, henta 25. april 2011
3. ↑  GamePro Staff (11. juli 2006). «Feature: The 10-Best Video-Game Franchises». GamePro. Henta 26. februar 2008.
4. 1 2 3  Gametrailers Staff (25. juli 2007). «The Metroid Retrospective Part 1». GameTrailers. Henta 30. mars 2008.
5. ↑  IGN Staff (14. oktober 2004). «A Space Bounty Hunter's Arsenal». IGN. Henta 26. februar 2008.
6. ↑  Lucas M. Thomas (20. august 2007). «Super Metroid Review». IGN. Arkivert frå originalen 18. august 2012. Henta 26. februar 2008.
7. ↑  William Cassidy (14. september 2003). «Hall of Fame: Kid Icarus». GameSpy. Henta 19. marsk 2008.
8. ↑  «Super Metroid». N-Sider. 1. januar 2007. Arkivert frå originalen 4. april 2008. Henta 19. mars 2008.
9. ↑  «Metroid Prime Roundtable QA». IGN. 15. november 2002. Henta 20. februar 2008.
10. ↑  IGN Staff (11. november 2002). «Quotes from Metroid Prime Roundtable». IGN. Henta 17. februar 2008.
11. ↑  «Metroid Other M Preview for the Wii». 3. juni 2009. Henta 3. juni 2009.
12. ↑  Pakinkis, Tom (6. september 2010). «Wii Interview: Metroid: Other M». *Computer and Video Games*. Henta 13. september 2010.

Bakgrunnsstoff
--------------

* Offisiell engelsk nettstad
* Offisiell japansk nettstad Arkivert 2015-02-26 ved Wayback Machine.

| * v
* d
* e
*Metroid*-serien |
| --- |
| Hovudserie | *Metroid***·** *II: Return of Samus***·** *Super Metroid***·** *Fusion***·** *Zero Mission***·** *Other M* |  |
| Prime-serie | *Metroid Prime***·** *2: Echoes***·** *Pinball***·** *Hunters***·** *3: Corruption***·** *Trilogy* |